**Elektros rinkos barometras: aktyvesnė vėjo energijos gamyba didmeninę elektros kainą sumažino perpus**

**Praėjusią savaitę didmeninė elektros kaina Lietuvoje ir kitose Baltijos šalyse sumažėjo 55 proc. ir visame regione vidutiniškai siekė 58,26 Eur/MWh.**

Kitose Europos šalyse elektros kainos taip pat mažėjo. Lenkijoje vidutinė savaitės kaina siekė 72,38 Eur/MWh, Vokietijoje – 61,69 Eur/MWh, Olandijoje – 66,77 Eur/MWh.

Nepriklausomų elektros tiekėjų Lietuvos gyventojams siūlomos kainos taip pat keitėsi. „Elektrum Lietuva“ siūloma žemiausia fiksuota kaina siekė 21,538 ct/kWh, fiksuojant ją 6 mėnesiams.

„Nord Pool“ elektros biržos savaitės vidutinė kaina, palyginti su ankstesne savaite, sumažėjo 29 proc. ir siekė 42,87 Eur/MWh.

„Praėjusią savaitę elektros kainų mažėjimą daugiausiai lėmė sumažėjusios energijos produktų kainos ir didesnė vėjo energijos gamyba, kuri Šiaurės šalyse išaugo 78 proc., o Baltijos šalyse – 136 proc., palyginti su ankstesne savaite. Be to, turimų branduolinės energijos pajėgumų dalis Šiaurės šalyse toliau didėjo ir praėjusią savaitę pasiekė 97 proc. visų įrengtų pajėgumų. Elektros kainų mažėjimui Baltijos šalyse įtakos turėjo ir 17 proc. didesni energijos srautai iš kaimyninių valstybių“, – sako energetikos sprendimų bendrovės „Elektrum Lietuva“ Verslo sprendimų departamento vadovas Artūras Zatulinas.

Elektros vartojimas „Nord Pool“ regione šiek tiek didėjo ir siekė 8 628 GWh, gamybos apimtys neženkliai mažėjo iki 8 925 GWh.

**Lietuvoje mažėjo vartojimas, augo gamyba**

Baltijos šalyse elektros vartojimas per savaitę bendrai smuko 5 proc. ir siekė 521 GWh. Lietuvoje elektros suvartota 11 proc. mažiau nei ankstesnę savaitę – 219 GWh, Latvijoje ir Estijoje vartojimas mažėjo po 1 proc. ir atitinkamai siekė 131 ir 171 GWh.

Elektros energijos bendros gamybos apimtys Baltijos šalyse praėjusią savaitę mažėjo 11 proc. iki 385 GWh. Lietuvoje pagaminta 16 proc. daugiau elektros energijos nei ankstesnę savaitę – 145 GWh, Latvijoje gamyba mažėjo 36 proc. iki 68 GWh, Estijoje – 18 proc. iki 72 GWh.

Per savaitę visos trys Baltijos šalys kartu pagamino 55 proc. joms reikalingos elektros energijos. Lietuvoje pagaminta 66 proc., Latvijoje – 52 proc., Estijoje – 42 proc. šaliai reikalingos elektros energijos.

***Apie bendrovę „Elektrum Lietuva“:***

„Elektrum Lietuva“ yra didžiausios Baltijos šalyse žaliosios elektros gamintojos „Latvenergo“ (Latvija) antrinė įmonė, teikianti įvairius energetikos sprendimus buitiniams ir verslo klientams Lietuvoje. Daugiau nei 80 proc. „Latvenergo“ pagamintos elektros energijos yra iš atsinaujinančių šaltinių. Bendrovė „Elektrum Lietuva“ šiuo metu tiekia elektrą daugiau nei 12 tūkst. įmonių, savo elektros tiekėju įmonę pasirinko daugiau kaip 186 tūkst. namų ūkių, įmonė tiekia dujas beveik 800 bendrovių, yra įrengusi virš 2000 saulės elektrinių bei penkis saulės parkus (16,6 MW). Vystomi nauji saulės parkai, kurių bendra galia sieks beveik 300 MW.